Váá Ńtondôbə maa, ǎ ńsīsīm wáma. Ǎ Ńtondôbə Zambá wáma, o nə eyə́gan mod nénə ! o bəgə́ ǹtómba ai miǹkokoe, 2m̀fyɛ ó nə wa ǹkúban á nyɔ́l anə́ sanda eyé, wakúlan yób á nə́ ténde. 3A lóŋ étɔbɔgɔ dzíé á mə̄ndím yā yób, miǹkúd ḿyā mí nə́ ékālíg dzíé, a wulu a məfǎb mə́ évundū á yób. 4Bivúndū ḿbyā byábəgə nyé mīḿbāndá, miǹkabag mí ndóan mí tɔ̄á bə̄síé bóé. 5A ngábonde sí ébōgā dzíé, e yə́mə̄ á kpím ású bísəb bísəb. 6O ngáwógó dzɔ̌ ai Máŋ anə́ éyē; məndím mə́ lîgi á miǹkǒl á yōb. 7Ńdɔ o ngádib mvám á tōbóg, mə́ mān tūb, zə̌ yaŋ dzoe e ngábám mə́ dúgán ai mvús. 8mə́ daŋa miǹkǒl, mə́ suzu ndoŋ, ḿfág yā ó ngálə́dē nə́ mə́ kə. 9O ngátsíg ǹnyie nə́ tə́ mâdaŋ, mángábǎd kig sɔ́ búdī sí. 10A lóm məndím bitam á miḿbígílí; mâlod á fāān miǹkǒl. 11Éyə tsíd yā mə̄fúb yákə suli engɔŋ étē, bózəlě məfan bə́ bə̄lə́ ékōdé, éyə ndi e nə́ bɔ̄ étē. 12Anɔ̌n yā yób á tɔ̄á babi étē, á lɔ́ŋɔ̄ á kíé bílé étēde. 13Á tɔá á mə̄ndá á yób a tsígi miǹkǒl ékōdé, sí yadzyé ai bibumá yā ésīē dzóe: 14Wabɔ nə́ bilɔ́g bí fáī ású bíyə́m, ai nâ bíbəbɛga mod ǎ bɛ bí vu ású ényǐŋ bod, ású yə̄ nâ bə́ nɔŋ ḿbāŋála wabán á sí. 15Məyɔg mávə̄ bod miǹtag á ǹnə̄m, mə́ bɔɔ nâ məsú mə́ fyɛ bod a lodo m̀bɔ́n. Ḿbāŋála a wóno ǹnə́m mod. 16Bilé bí Ǹtondôbə byádzyē, amǎŋ yā Libáŋ á nyémēn á ngábɛ. 17Éyə bəmvələkuma bə́ tɔ̄tɔ̄án étē, éyə owóg ónɔnɔ́ ó bə̄lə́ dūmba díé étē, ózɔ̄ndɔ́m. 18Miǹkǒl mīńnēn myáwóge ai bimvul, məkɔ́g mə́ nə̄ ású bān átsítsíd. 19A ngákom ngɔn nə́ é kab məbǒg mə́bóg[27] ai ńló dzóbo yǎ ā yəm awola áyímbí díé. 20Wabəde díbi á zigili, alú á sūzú, tsíd ésə̄ yā məfan é mān ngamalan. 21Bimgbə́m bí ngaməməle á bátsídan dzɔ́ bí yɛdə Zambá bīdí byábán. 22Hə ǹnyie fə anə́ ńló dzóbo a tə́bə bə́ mān dúgán, bə́ mān kə́ bábōmbō á mim̀bǐl myábán.